## La Generalitat inscriu els terrenys de Fira València al seu nom en el Registre de la Propietat

*** La inscripció registral es va formalitzar el mes d’abril passat després de quatre anys de tràmits de la Direcció General de Patrimoni
* Es tracta de dos parcel·les que sumen prop de 237.500 metres quadrats, a on se situen les instal·lacions de Fira València**

La Generalitat ha inscrit al seu nom en el Registre de la Propietat els terrenys sobre els quals se situa Fira València, culminant així el procés de regularització patrimonial iniciat en 2021 juntament amb l’Ajuntament de València.

L’operació afecta dos parcel·les, denominades TER 1 i TER 2, amb una superfície total de 237.480 metres quadrats —205.864 i 31.616,68 respectivament—. Esta inscripció permet consolidar la titularitat autonòmica d’un sòl a on es desenrotllen moltes de les activitats firals de referència per a la Comunitat Valenciana.

Per al director general de Patrimoni, Tony Woodward, que els terrenys del recinte firal consten ja a nom de la Generalitat en el Registre de la Propietat suposa una fita jurídica-administrativa fruit del resultat de quatre anys de nombroses reunions tècniques amb el Registre de la Propietat i l’Ajuntament de València.

L’origen d’este procés se situa en febrer de 2021, quan la Junta de Govern Local de l’Ajuntament de València va aprovar la mutació demanial dels terrenys a favor de la Generalitat amb la condició de destinar-los exclusivament a la promoció de fires comercials oficials.

La Generalitat va acceptar la cessió mitjançant resolució de 7 d’abril d’eixe mateix any, i la inscripció registral va quedar condicionada a una delimitació més precisa de l’àmbit cedit i a la segregació d’aquells espais d’ús públic, com vials i zones verdes.

Després de la celebració de diverses reunions tècniques, l’Ajuntament de València va aprovar el 24 de novembre de 2023 una redefinició dels límits del recinte que va ser acceptada per la Generalitat el 4 de desembre, amb el qual la superfície final objecte de la mutació va quedar fixada en 237.481 metres quadrats.

Una vegada incorporat a l’Inventari general de béns i drets de la Generalitat, es va treballar juntament amb el Registre de la Propietat de Paterna en l’agrupació i posterior segregació de finques, pas necessari per a poder formalitzar la inscripció a favor de la Generalitat.

El pas següent serà la inscripció dels edificis firals, una vegada Fira València facilite la documentació corresponent.

En paral·lel, l’Ajuntament manté la titularitat de dos parcel·les dotacionals dins del recinte: una destinada a vials i una altra a subministrament elèctric, sobre les quals es preveu atorgar una concessió demanial a favor de Fira València.

Fecha: 07/05/2025